  Майя Бывальцева Удмуртилэн тӧроез Александр Бречалов 29-тӥ оштолэзе мерлыко вотэсъёсысь бамъёсаз меӵак эфираз элькунын астэ ачид нимаз висъян режимын валтӥсь воштӥськонъёс сярысь вераз. 30-тӥ оштолэзьысен ваньмыз одно ик эм маскаос нуллыны кулэ: - вань мер транспортын ветлыку, со пӧлын таксиын, озьы ик мер (общественной) транспорт дугдылон интыосын; - аптекаосы, вузкаронниосы, бытовой юрттэт сётӥсьёс доры, вокзалъёсы, аэропортъёсы, кун ёзэсъёсы, интыысь аскивалтон ёзэсъёсы но мукет мер (общественной) интыосы ветлыку. 30-тӥ оштолэзьысен ужзэс азьланьтыны быгато бытовой юрттэт сётӥсь предприятиос (часъёсты, бытовой техникаез тупатъян, пыдкутчанэз, дӥсез выльдон, химчистка), со пӧлын вузкарон центръёсын интыяськемъёсыз. Вань предприятиос Роспотребнадзорлэсь куронъёссэ одно ик быдэсъяны кулэ. 1-тӥ куартолэзьысен велосипедэн ветлыны яра, мукет адямиосын мерлыко вис (1,5 метр) возьыса. 1-тӥ куартолэзьысен Удмуртиын улӥсьёс вань мер транспортын льготной проезднойёсын ветлыны быгатозы. Оштолэзе кутымтэ капчиятонъёс куартолэзьлы выжо. Мукет сямен вераса, куартолэзьлы льготной проездной билет басьтыны кулэ ӧвӧл, ветлыны луоз оштолэзе басьтэменыз. Нош кинлэн со ӧй вал, куартолэзьлы проезднойёсты дышем сямен почтаын басьтыны луэ. Куартолэзь праздник нуналъёсы калык люкаськон интыосты уката сак чаклалозы. Астэ ачид нимаз висъян режимез тӥясьёсты административной кылкутон улэ кыскозы.  Тегъёс: Мерлык Ижкар Удмуртия коронавирус тазалыкезутён АлександрБречалов  